《竹轩为致仕萧方伯题》
明代·江源

英雄老去辞微省，勇退归来卧竹轩。养得孤高淩雪霰，却将苍翠洗嚣烦。

元乡直许重开径，袁尹从教数到门。回看金张歌舞地，东风桃李几曾存。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。